b'\n_START_ARTICLE_\nBiserica de lemn Sf\xc3\xa2ntul Gheorghe din Voite\xc8\x99tii din Vale\n_START_PARAGRAPH_\nBiserica de lemn \xe2\x80\x9eSf\xc3\xa2ntul Mare Mucenic Gheorghe\xe2\x80\x9d din Voite\xc8\x99tii din Vale, comuna B\xc4\x83l\xc4\x83ne\xc8\x99ti, jude\xc8\x9bul Gorj, a fost construit\xc4\x83 \xc3\xaen anul 1832. Biserica se afl\xc4\x83 pe lista monumentelor istorice sub codul LMI: GJ-II-m-B-09459.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica este cl\xc4\x83dit\xc4\x83 din b\xc3\xa2rne de lemn, netencuit\xc4\x83, pe o temelie de piatr\xc4\x83; are form\xc4\x83 de nav\xc4\x83, cu un turn-clopotni\xc8\x9b\xc4\x83 deasupra pronaosului \xc8\x99i absida altarului decro\xc8\x99at\xc4\x83, poligonal\xc4\x83, cu cinci laturi. Anul construc\xc8\x9biei este 1832, istoricul acestei biserici put\xc3\xa2nd fi dedus \xc8\x99i din pisania, cu litere chirilice, \xc3\xaenscris\xc4\x83 pe o sc\xc3\xa2ndur\xc4\x83 deasupra u\xc8\x99ilor \xc3\xaemp\xc4\x83r\xc4\x83te\xc8\x99ti: \xe2\x80\x9eAceast\xc4\x83 Sf\xc3\xa2nt\xc4\x83 \xc8\x99i Dumnezeiasc\xc4\x83 Biseric\xc4\x83 s-a ridicat \xc3\xaen zilele prea luminatului \xc8\x99i prea \xc3\xaen\xc4\x83l\xc8\x9batului nostru \xc3\xaemp\xc4\x83rat N. Pavlovici I, cu blagoslovenia preasfin\xc8\x9bitului p\xc4\x83rintelui nostru Neofit. Au ajutorat popa Dinu Tac\xc8\x99\xc4\x83u T1.100, au mai ajutorat P\xc4\x83tru Niculescu T1.100; au mai ajutorat dl.Iancu Poenaru, cu lemnele jum\xc4\x83tate ale bisericii, Matei Dr\xc4\x83goescu cu T1.30, P\xc4\x83tru lui Sin cu T1.30 prestotu, \xc8\x98tefan Brebu cu T1.20, Radu Ta\xc8\x99c\xc4\x83u cu T1.30, Nicolae Sfenea cu T1.30, P\xc4\x83tru Ponea cu T1.30, M\xc4\x83riu\xc8\x9ba Dometie Promonahu, Petru Rebedea T1.50, P\xc4\x83tru B\xc4\x83rbu\xc8\x9b, Mihai Ta\xc8\x99c\xc4\x83u, Dumitru \xc8\x98erban, Dinu B\xc4\x83rbu\xc8\x9b T1.20\xe2\x80\x9d. A avut plantat \xc3\xaen dosul altarului un brad falnic, care era o adev\xc4\x83rat\xc4\x83 podoab\xc4\x83 a locului, dar care a fost rupt de o furtun\xc4\x83 \xc3\xaen anul 1951. Era cunoscut\xc4\x83 \xc3\xaen \xc3\xaemprejurimi sub numele de \xe2\x80\x9eBiserica de la brad\xe2\x80\x9d._NEWLINE_A fost jefuit\xc4\x83 de trupele de ocupa\xc8\x9bie \xc3\xaen anul 1916. \xc3\x8en anul 2004, a fost acoperit\xc4\x83 cu tabl\xc4\x83.'